b'\n_START_ARTICLE_\n\xc5\xa0lisselburg\n_START_PARAGRAPH_\n\xc5\xa0lisselburg [\xc5\xa1lisselb\xc3\xbarg] (rusko \xd0\xa8\xd0\xbb\xd0\xb8\xd1\x81\xd1\x81\xd0\xb5\xd0\xbb\xd1\x8c\xd0\xb1\xd1\x83\xcc\x81\xd1\x80\xd0\xb3 /Schlisselburg/; od 1944 do 1992 Petrokrepost /\xd0\x9f\xd0\xb5\xd1\x82\xd1\x80\xd0\xbe\xd0\xba\xd1\x80\xd0\xb5\xd0\xbf\xd0\xbe\xd1\x81\xd1\x82\xd1\x8c/; prej Ore\xc5\xa1ek /\xd0\x9e\xd1\x80\xd0\xb5\xd1\x88\xd0\xb5\xd0\xba/; \xc5\xa1vedsko N\xc3\xb6teborg; finsko P\xc3\xa4hkin\xc3\xa4linna) je mesto in re\xc4\x8dno pristani\xc5\xa1\xc4\x8de v Rusiji ob iztoku reke Neve iz Lado\xc5\xa1kega jezera._NEWLINE_\xc5\xa0lisselburg le\xc5\xbei 41 km vzhodno od Sankt Peterburga. V novej\xc5\xa1i zgodovini je mesto, ki je imelo leta 2010 12.923 prebivalcev, poznano po tekstilni, lesni ter kemi\xc4\x8dni industriji in ladjedelnici._NEWLINE_Na kraju, kjer stoji dana\xc5\xa1nje mesto, so leta 1323 zgradili trdnjavo Ore\xc5\xa1ek (\xd0\x9e\xd1\x80\xd0\xb5\xd1\x88\xd0\xb5\xd0\xba (\xd0\xba\xd1\x80\xd0\xb5\xd0\xbf\xd0\xbe\xd1\x81\xd1\x82\xd1\x8c), ki je slu\xc5\xbeila za obrambo trgovskih kopenskih in vodnih poti ob reki Nevi. Leta 1702 je car Peter Veliki dal dograditi novo trdnjavo \xc5\xa0lisselburg (iz nem\xc5\xa1\xc4\x8dine Schl\xc3\xbcsselburg - klju\xc4\x8d-trdnjava). Od konca 18. stoletja do 1917 je bila trdnjava zloglasni zapor za politi\xc4\x8dne kaznjence. Tu je bil med drugimi 5. julija 1764 umorjen car Ivan VI. Antonovi\xc4\x8d (verjetno na ukaz Katarine Velike). Med drugo svetovno vojno je bil del trdnjave \xc5\xa0lisserburg (Ore\xc5\xa1ek) poru\xc5\xa1en.'